作者:胡翼龍
標題:夜飛鵲・夜飛鵲慢
內容:星橋度情處，地久天長。塵世無此匆忙。纖雲淡蕩涼蟬小，家家瓜果錢唐。愁人獨無那，嘆紫簫易斷，青翼難將。返魂何在，漫空留、荀令餘香。忍記穿針兒女，篝塵想都暗，疊損衣裳。誰念才情減滅，老來何遜，少日盧郎。柳風荷露，黯銷凝、羅扇綀囊。更銀河曲曲，玉籤點點，都是淒涼。